પુણેમાં આપણા વિજ્ઞાની જયંત નાર્લીકર અને તેમના પરિવાર સાથેના સંસર્ગની વાતો પણ લેખક આપણને કહે છે. અને કેવા ભર્યાભર્યા જિગરી ભાવથી બટુકભાઇ દિવાનજીની શબ્દછબિ ખેંચાયેલી છે! ગુજરાતના એ એક શિરમોર સૂરમર્મજ્ઞની સાથે આપણે કેવાકેવા લોકોની સમીપે સંચરીએ છીએ! ડાગરબંધુઓ, ઓમકારનાથ, ફૈયાઝખાં, એવા બધા. સૂરની સામ્રાજ્ઞી કેસરબાઇની આખરી મહેફિલની ભૈરવી-શી કથની સંગીતરસિકોને ન્યાલ કરી દે તેવી છે.